隋煬帝
作者：衛宗武
朝代：宋

paragraphs: 方其爲儲貳，用智固已譎。
及夫據大器，爲謀抑何逆。
龍舟及鳳譎，無歲不遊適。
離宮與別殿，快意事淫佚。
置酒燕要荒，會者三十國。
紫舌與黄支，無所不臣服。
親駕兩征遼，方且肆窮黷。
羣盜遂蜂起，土地日以蹙。
惛猶不知悟，愎諫輒誅戮。
肘腋俄變生，兵刃交于目。
不肖孰甚焉，身亡而國覆。